Televizija Kantona Sarajevo

TVSA ili Televizija Kantona Sarajevo regionalna je javna televizija u službi javnog interesa građana Kantona Sarajevo. Sjedište televizije i studijski prostori nalaze se u zgradi sarajevskog RTV-doma.

 Historija 
Osnivač Televizije Kantona Sarajevo jest Skupština Kantona Sarajevo (KS), pa se ova televizija u najvišem postotku finansira iz budžeta KS. S emitiranjem je počela 29. juna 1998. kako bi izvještavala o zbivanjima u Kantonu Sarajevo i Bosni i Hercegovini. Neprekidnim radom i emisijama iz vlastite produkcije TVSA postaje programski prepoznatljiva i gledana televizijska stanica u Sarajevu.

Poznata imena TV-novinarstva Bosne i Hercegovine učestvuju ili su učestvovala u radu TVSA, među njima Rinko Golubović, Mufid Memija, Aldin Arnautović, Ajdin Čolić, Nikolina Veljović, Enisa Skenderagić, Jasminka Šipka, Predrag Bošnjakovski, Amra Butković, Vanja Semić, Elma Toskić i drugi. 

 Uprava 
Kao javna televizija, TVSA podnosi izvještaj o radu, koji razmatra Skupština Kantona Sarajevo.

Poslove generalnog direktora obavljali su Nedim Đuherić (1998–2007), Emir Zlatar (2007–2011), Konstantin Jovanović, Zlatko Topčić...

Na mjestu izvršnog direktora bili su Nermina Mujagić Šačić (1998) te Bakir Makarević (1998-2007) u vrijeme kada je ta funkcija nosila naziv "glavni i odgovorni urednik", zatim Amir Zukić, Amra Zolj i drugi...

 Emitiranje 
TVSA trenutno emituje 18 sati programa (7:00 – 1:00). Program se emitira putem IPTV platformi i sistema kablovskih operatera u Bosni i Hercegovini.

 Emisije 
Vlastitom produkcijom TVSA pokriva različite oblasti života sa posebnim osvrtom na teme vezane za Sarajevo. TVSA priprema i emituje specijalne programe sa posebnim akcentom na dokumentarne filmove koji podsjećaju na dešavanja tokom Opsade Sarajeva. Emisije TVSA promoviraju multikulturalnost i specifičnu kulturu, tradiciju i običaje vezane za Sarajevo i Bosnu i Hercegovinu.

Informativni program TVSA:
 Dnevnik TVSA – centralna informativna emisija (svakog dana u 18:30)
 Vijesti TVSA – pregled aktuelnih vijesti (svakog dana u 13:00 i 16:00)
 Večernje vijesti TVSA – (svakog radnog dana u 21:00)
 Sarajevsko jutro – jutarnji program koji ostvaruje vrlo visoku gledanost (svakog radnog dana od 7:00–10:00). Prvi sat emisije obiluje servisnim informacijama i vijestima, izvještajima o događajima u Sarajevu iz prethodne večeri te najavama aktuelnih događaja tokom dana. Vijesti se u okviru jutarnjeg programa emitiraju u 7, 8 i 9 sati. Emisiju obogaćuju i reporterska javljanja uživo s različitih lokacija u Sarajevu.

Emisije posvećene Sarajevu:
 Sarajevdisanje – dokumentarni serijal o specifičnim sarajevskim pričama
 Sarajevo Art – magazin iz kulture (nedjeljom u 21:00; emitiraju se prilozi koji tretiraju događaje iz prethodne sedmice, najavljuju novi događaji i aktueliziraju najatraktivnije teme iz kulture
 Tarih – dokumentarni serijal (od ponedjeljka do petka u 18:20) kroz petominutne TV-priče govori o historiji Sarajeva, nastanku, razvoju i opstanku grada.

Zabavni program i TV-magazini	
 Dobre vibracije
 Klub 20

Dječiji program
 Kike tike tačke
 Crtani filmovi

Sportski program
 Sport magazin

Dokumentarni program
 Tarih
 Sarajevdisanje
 Lična karta
 Bez predrasuda
 Sarajevu s ljubavlju

Posebni programi
 Novogodišnji program
 Program povodom Dana nezavisnosti Bosne i Hercegovine
 Program povodom Dana državnosti Bosne i Hercegovine
 Ramazanski program
 Uskršnji program
 Bajramski program
 Vaskršnji program
 Božićni program
 Specijalni programi povodom važnijih godišnjica (Srebrenica, odbrana Sarajeva i slično)

 Reference 

 Vanjski linkovi 
Službeni sajt

Kategorija:TV-stanice osnovane 1998.
Kategorija:Bosanskohercegovačke TV-stanice
Kategorija:Mediji u Sarajevu